Peetri VK naiskond võitis seenioride EMil pronksi « Hiiu Leht
18.september, 2018 Sport
5.–9. septembrini toimusid Poolas Ostroleka linnas seenioride Euroopa meistrivõistlused, kust eestlased tõid pronksmedalid.
Eestit esindas naiste 35+ vanusegrupis Peetri võrkpalliklubi (VK) naiskond nimega NoNii. Koosseisus Kadri Kruus-Magomedov, Triin Haidla, Keesi Pära, Evely Heliste, Kati Nelis, Anneli Saal, Tiivi Püvi, Evely Karvak mänginud Eesti naiskond lahkus EMilt pronksmedalitega.
Peaaegu samas koosseisus, lisandus vaid Anneli Saal, ja Kosmosemuttide nime all võitis naiskond tänavuse, 62. Hiiumaa võrkpalliturniiri.
Eesti võrkpalli liit teatas veebilehel volley.ee, et EMV-l mängiti kahes neljases alagrupis, Eesti oli ühes grupis Leedu, Läti ja Poola naiskonnaga. Esimese mängu võitsid Eesti naised Leedu vastu 2:0, teise Läti vastu samuti 2:0 ning kolmandas kaotati Poola naiskonnale 1:2. Seega edenesid eestlannad oma alagrupi teisena poolfinaali.
Poolfinaalis tulid vastu ukrainlannad, kellele Eesti esindus pidi alla vanduma tulemusega 0:2. Seega ootas ees pronksikohtumine, kus otsustavas kohtumises alistati 2:0 Bulgaaria naiskond. Finaalis alistas Ukraina Poola.
Sildid: Euroopa meistrivõistlused, NoNii, pronksmedal